
PROPUNERE DE REZOLUȚIE A PARLAMENTULUI EUROPEAN
referitoare la rapoartele Comisiei privind Ucraina din 2023 și 2024
(2025/2026(INI))
Parlamentul European,
–	având în vedere rezoluțiile sale anterioare referitoare la Ucraina,
–	având în vedere documentul de lucru al serviciilor Comisiei intitulat „Raportul din 2024 privind Ucraina” (SWD(2024)0699), care însoțește Comunicarea din 2024 a Comisiei privind politica de extindere a UE (COM(2024)0690),
–	având în vedere articolul 55 din Regulamentul său de procedură,
–	având în vedere raportul Comisiei pentru afaceri externe (A10-0000/2025),
A.	întrucât Parlamentul condamnă în termenii cei mai fermi agresiunea Rusiei împotriva Ucrainei și sprijină dreptul Ucrainei la suveranitate, independență și integritate teritorială în cadrul frontierelor sale recunoscute la nivel internațional;
B.	întrucât Ucraina a dat dovadă de o reziliență și un angajament remarcabile față de calea sa europeană, în pofida războiului de agresiune al Rusiei care continuă;
C.	întrucât reformele legislative inițiate de Ucraina reflectă angajamentul său de a se alinia la acquis-ul UE;
D.	întrucât există în continuare probleme în domenii precum independența sistemului judiciar și corupția sistemică, care trebuie soluționate printr-o mai mare asumare a răspunderii de către guvern și prin supraveghere internațională;
E.	întrucât Ucraina a făcut progrese în privința cooperării regionale și a reformelor socioeconomice pentru a-și alinia politicile la standardele UE;
F.	întrucât instituțiile democratice din Ucraina au dat dovadă de capacitate de a se adapta în contextul legii marțiale, deși persistă îngrijorări cu privire la transparență și la echilibrul de putere în această perioadă;
G.	întrucât s-au înregistrat progrese în ceea ce privește reforma administrației publice, dar este în continuare nevoie de o mai accentuată consolidare a capacităților și de îmbunătățirea gestionării resurselor umane;
H.	întrucât sistemul judiciar și-a reluat funcțiile-cheie, inclusiv verificarea judecătorilor și punerea în aplicare a măsurilor anticorupție, deși standardele de integritate și transparență trebuie consolidate;
I.	întrucât Ucraina și-a demonstrat angajamentul față de agenda verde prin legislația privind energia din surse regenerabile și prin alinierea la obiectivele Pactului verde european;
J.	întrucât societatea civilă rămâne un pilon al rezilienței și democrației în Ucraina, deși unele presiuni exercitate asupra activiștilor ridică semne de întrebare și necesită acțiuni guvernamentale;
K.	întrucât libertatea de exprimare și independența mass-mediei întâmpină dificultăți, în special în contextul legii marțiale; întrucât este nevoie de reforme pentru a restabili pluralismul și a proteja jurnaliștii;
L.	întrucât procesul de integrare a Ucrainei în UE beneficiază de o largă susținere și consens al populației și al instituțiilor, reflectând un angajament societal puternic față de aderarea la UE, în pofida dificultăților actuale;
M.	întrucât aderarea la UE rămâne un factor esențial pentru dezvoltarea democratică a Ucrainei și va fi un factor-cheie în asigurarea securității, stabilității și independenței viitoare a țării,
Situația actuală a războiului de agresiune al Rusiei și a sancțiunilor
1.	își reafirmă solidaritatea de neclintit cu poporul ucrainean și sprijinul pentru independența, suveranitatea și integritatea teritorială a Ucrainei în cadrul frontierelor sale recunoscute pe plan internațional; subliniază cu fermitate dreptul inerent al Ucrainei la autoapărare, în conformitate cu articolul 51 din Carta ONU;
2.	accentuează că UE și statele sale membre trebuie să mărească semnificativ asistența pe care o oferă pentru a susține dreptul Ucrainei la autoapărare; insistă că UE și statele sale membre, alături de parteneri și aliați, trebuie să contribuie la garanții solide de securitate pentru Ucraina, pentru a descuraja noi agresiuni din partea Rusiei;
Angajamentul pentru aderarea la UE
3.	salută călduros angajamentul ferm al Ucrainei de a îndeplini cerințele de aderare la UE, inclusiv respectarea acquis-ului UE;
4.	ia act de acordul SUA-Ucraina privind mineralele critice; salută faptul că acesta include un limbaj explicit, conceput pentru a proteja procesul de aderare a Ucrainei la UE și obligațiile conexe, precum și pentru a asigura compatibilitatea cu obligațiile Ucrainei față de instituțiile financiare internaționale sau alți creditori oficiali; invită Comisia să monitorizeze punerea riguroasă în aplicare a acestor măsurilor de protecție;
Democrația, statul de drept și lupta împotriva corupției
5.	recunoaște eforturile extraordinare ale Ucrainei pentru consolidarea instituțiilor democratice pe timp de război; încurajează totodată Ucraina să mărească transparența proceselor legislative și să aloce mai multe resurse pentru reforma judiciară;
6.	invită Ucraina să rezolve problemele care împiedică dezvoltarea judiciară; evidențiază că este nevoie de îmbunătățirea independenței sistemului judiciar și a luptei împotriva corupției;
7.	salută numirea unui nou șef al Agenției Naționale pentru Prevenirea Corupției și a unor auditori independenți pentru a evalua eficacitatea Biroului Național Anticorupție din Ucraina în investigarea corupției; salută intrarea în vigoare a versiunilor modificate ale Codului penal și Codului de procedură penală salută adoptarea planului de acțiune pentru punerea în aplicare a strategiei de recuperare a activelor pentru perioada 2024-2025 și a măsurilor conexe;
8.	încurajează Ucraina să protejeze independența și eficacitatea instituțiilor anticorupție, inclusiv a Parchetului Specializat Anticorupție, asigurând procese transparente de numire și protejând aceste organisme de influența politică; felicită Ucraina pentru că a mărit personalul Parchetului Specializat Anticorupție;
9.	ia act de constatările addendumului din 22 noiembrie 2024 la cel de-al doilea raport de conformitate adoptat de Grupul de state împotriva corupției al Consiliului Europei, potrivit cărora Ucraina a pus în aplicare în mod satisfăcător sau a tratat în mod satisfăcător 18 din cele 31 de recomandări cuprinse în raportul respectiv; încurajează Ucraina să pună pe deplin în aplicare recomandările rămase;
Libertățile fundamentale și drepturile omului
10.	salută angajamentul Ucrainei de a respecta drepturile fundamentale, în pofida războiului de agresiune desfășurat în prezent de Rusia; salută adoptarea recentă a Planului de acțiune pentru protecția drepturilor minorităților naționale până în 2027, care urmărește armonizarea legislației ucrainene cu standardele europene;
Cooperarea regională și relațiile de bună vecinătate
11.	salută participarea activă a Ucrainei la inițiativele regionale, cum ar fi rolul său de lider în Forumul societății civile al Parteneriatului estic și coordonarea proiectelor comerciale transfrontaliere cu Polonia;
12.	salută și încurajează orice încercare a Ucrainei și a statelor membre ale UE de a rezolva aspecte nesoluționate legate de relațiile istorice bilaterale și regionale, de exemplu masacrul de la Volînia, în spiritul unei reconcilieri reale și sincere și cu respectarea valorilor UE ale demnității umane, adevărului istoric și relațiilor de bună vecinătate; consideră că, cu bunăvoință din partea tuturor părților implicate, un proces de reconciliere care va necesita multă răbdare va vindeca rănile trecutului; salută, în acest context, discuțiile care au loc în prezent între autoritățile poloneze și ucrainene, care au condus la reluarea în aprilie 2025 a excavării gropilor comune în care au fost îngropați cetățeni polonezi pe teritoriul Ucrainei; speră ca procesul să continue, cu scopul clar de a asigura o înmormântare demnă a victimelor și comemorarea acestora;
Reformele socioeconomice
13.	salută punerea în aplicare de către Ucraina a Planului de acțiune prioritar pentru perioada 2023-2024 și adoptarea legislației necesare pentru reformarea Biroului de Securitate Economică al Ucrainei;
14.	reamintește adoptarea Legii privind serviciul public local în 2023 și încurajează guvernul ucrainean să aplice o abordare sistemică a viitoarelor reforme ale administrației publice prin stabilirea unei viziuni clare și a unei strategii structurate de punere în aplicare;
15.	încurajează Ucraina să facă progrese în ceea ce privește aprobarea proiectului de lege nr. 4298 în vederea alinierii reformelor administrației de stat locale la standardele UE, prin stabilirea unui cadru juridic echilibrat de supraveghere, în conformitate cu principiul proporționalității și cu Carta europeană a autonomiei locale, care să nu încalce competențele, prerogativele și funcțiile de autoguvernare ale autorităților locale; reamintește solicitarea sa privind conferirea de personalitate juridică autorităților publice locale și regionale;
16.	invită Ucraina să continue progresele în ceea ce privește punerea în aplicare a Planului pentru Ucraina, în conformitate cu Regulamentul (UE) 2024/792[footnoteRef:2]; [2:  Regulamentul (UE) 2024/792 al Parlamentului European și al Consiliului din 29 februarie 2024 de instituire a Mecanismului pentru Ucraina, JO L 2024/792, 29.2.2024, ELI: http://data.europa.eu/eli/reg/2024/792/oj.] 

Energia, mediul, dezvoltarea durabilă și conectivitatea
17.	salută progresele substanțiale înregistrate în ceea ce privește reformele din sectorul energetic și alinierea Ucrainei la obiectivele Pactului verde european;
18.	felicită Ucraina pentru adoptarea planului său național privind energia și clima;
19.	recomandă deschiderea rapidă de către Comisie a grupurilor tematice de capitole de negociere cu Ucraina pentru a face progrese în cel mai rapid ritm posibil pe calea aderării la UE, sub rezerva continuării punerii în aplicare a acquis-ului UE și a finalizării reformelor pe care le-a întreprins;
20.	încredințează Președintei sarcina de a transmite prezenta rezoluție Consiliului și Comisiei.

[bookmark: _Toc256000004]EXPUNERE DE MOTIVE
În calitate de raportor pentru această inițiativă importantă, am plăcerea de a prezenta un raport care reflectă un angajament strategic permanent și ferm față de Ucraina din partea Uniunii Europene. Prezentul raport este primul de la începutul invaziei pe scară largă a Rusiei asupra Ucrainei și de la acordarea statutului de țară candidată Ucrainei și începerea negocierilor de aderare.
Ucraina este cel mai important domeniu de activitate al UE în sfera relațiilor externe. Războiul care se desfășoară în prezent în Ucraina a influențat deja profund UE și continuă să o facă. Deznodământul acestui război are o importanță existențială pentru UE. De aceea, UE și statele sale membre au oferit cu consecvență Ucrainei asistență politică, diplomatică, financiară și militară. Având în vedere actuala schimbare radicală de abordare a administrației Trump, responsabilitatea UE este și mai mare.
Am pregătit proiectul de raport în contextul geopolitic și de securitate menționat mai sus. Textul vorbește despre pregătirile pe care le face Ucraina pentru a îndeplini cerințele de aderare la UE, inclusiv respectarea acquis-ului UE. În continuare, analizez reformele interne complexe, care au loc în contextul unui război care continuă. Evidențiez în special chestiunile legate de democrație, statul de drept și lupta împotriva corupției. Se încurajează valorificarea rezultatelor obținute de reformele din sectoarele energiei, mediului, dezvoltării durabile și conectivității. În plus, subliniez importanța cooperării regionale și a unor bune relații de vecinătate.
În etapa amendamentelor, proiectul de raport va fi îmbunătățit și completat și cu alte aspecte, fiind incluse ultimele evoluții ale negocierilor internaționale, dacă este cazul, și cele mai recente eforturi de reformă internă.
În concluzie, reafirm poziția fermă în favoarea deschiderii de către Comisia Europeană a grupurilor tematice de capitole de negociere pentru a face progrese în cel mai rapid ritm posibil pe calea aderării Ucrainei. Încheierea cu succes a acestui proces înseamnă a da dovadă de spirit de lider, hotărâre și viziune și reprezintă o investiție geostrategică într-o Europă unită și puternică într-un mediu internațional din ce în ce mai volatil.

[bookmark: _Toc256000005]ANEXĂ: ENTITĂȚILE SAU PERSOANELE 
DE LA CARE RAPORTORUL A PRIMIT CONTRIBUȚII
<FootprintIntro>Potrivit articolului 8 din anexa I la Regulamentul de procedură, raportorul declară că a primit contribuții de la următoarele entități sau persoane pentru întocmirea proiectului de raport, înainte de adoptarea acestuia în comisie:</FootprintIntro>
	Entitatea și/sau persoana

	Nu au existat.



Lista de mai sus este elaborată sub responsabilitatea exclusivă a raportorului.
În cazul în care în listă sunt identificate persoane fizice prin numele sau funcția lor ori prin ambele elemente, raportorul declară că a transmis persoanelor fizice în cauză Avizul Parlamentului European nr. 484 privind protecția datelor (https://www.europarl.europa.eu/data-protect/index.do), în care sunt stabilite condițiile în care sunt prelucrate datele lor cu caracter personal, precum și drepturile legate de prelucrarea respectivă.

